Document ID: 32006R1909

ΚΑΝΟΝΙΣΜΌΣ (ΕΚ) αριθ. 1909/2006 ΤΟΥ ΣΥΜΒΟΥΛΊΟΥ
της 18ης Δεκεμβρίου 2006
για την τροποποίηση του παραρτήματος του κανονισμού (ΕΚ) αριθ. 2042/2000 για την επιβολή οριστικού δασμού αντιντάμπινγκ στις εισαγωγές συσκευών λήψης εικόνων για την τηλεόραση, καταγωγής Ιαπωνίας
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («βασικός κανονισμός»),
την πρόταση που υπέβαλε η Επιτροπή ύστερα από διαβουλεύσεις με τη συμβουλευτική επιτροπή,
Εκτιμώντας τα ακόλουθα:
Α. ΠΡΟΗΓΟΎΜΕΝΕΣ ΔΙΑΔΙΚΑΣΊΕΣ
(1)
Το Συμβούλιο, με τον κανονισμό (ΕΚ) αριθ. 1015/94 (2), επέβαλε οριστικό δασμό αντιντάμπινγκ στις εισαγωγές συσκευών λήψης εικόνων (TCS) για την τηλεόραση, καταγωγής Ιαπωνίας.
(2)
Τον Σεπτέμβριο του 2000, το Συμβούλιο, με τον κανονισμό (ΕΚ) αριθ. 2042/2000 (3), επιβεβαίωσε τους οριστικούς δασμούς αντιντάμπινγκ που επέβαλε ο κανονισμός (ΕΚ) αριθ. 1015/94 (όπως τροποποιήθηκε στη συνέχεια) βάσει του άρθρου 11 παράγραφος 2 του βασικού κανονισμού.
(3)
Με τον κανονισμό (ΕΚ) αριθ. 2042/2000, άρθρο 1 παράγραφος 3 στοιχείο ε), το Συμβούλιο απέκλεισε συγκεκριμένα από το πεδίο εφαρμογής του δασμού αντιντάμπινγκ τις συσκευές λήψης εικόνων που απαριθμούνται στο παράρτημα του εν λόγω κανονισμού («το παράρτημα»), οι οποίες αποτελούν επαγγελματικές συσκευές λήψης υψηλής τεχνολογίας που εμπίπτουν από τεχνική άποψη στον ορισμό του προϊόντος που περιέχεται στο άρθρο 1 παράγραφος 2 του εν λόγω κανονισμού, αλλά δεν μπορούν να θεωρηθούν συσκευές λήψης εικόνων για την τηλεόραση.
(4)
Η Επιτροπή, με ανακοίνωση της 29ης Σεπτεμβρίου 2005 (4), ξεκίνησε διαδικασία επανεξέτασης, σύμφωνα με το άρθρο 11 παράγραφος 2 του βασικού κανονισμού, του κανονισμού (ΕΚ) αριθ. 2042/2000, ο οποίος επέβαλε τα μέτρα αντιντάμπινγκ που ισχύουν στις εισαγωγές TCS, καταγωγής Ιαπωνίας.
(5)
Η Επιτροπή, με την ανακοίνωση της 18ης Μαΐου 2006, ξεκίνησε διαδικασία αντιντάμπινγκ σχετικά με εισαγωγές ορισμένων συσκευών λήψης εικόνων, καταγωγής Ιαπωνίας, σύμφωνα με το άρθρο 5 του βασικού κανονισμού. Δεδομένου ότι το πεδίο εφαρμογής του προϊόντος της εν λόγω διαδικασίας περιλαμβάνει τα προϊόντα που αποτελούν αντικείμενο μέτρων από τον κανονισμό (ΕΚ) αριθ. 2042/2000, η Επιτροπή ξεκίνησε επίσης με την ανακοίνωση της 18ης Μαΐου 2006, επανεξέταση, βάσει του άρθρου 11 παράγραφος 3 του βασικού κανονισμού, των υφιστάμενων μέτρων.
Β. ΕΡΕΥΝΑ ΣΧΕΤΙΚΑ ΜΕ ΝΕΑ ΜΟΝΤΕΛΑ ΕΠΑΓΓΕΛΜΑΤΙΚΩΝ ΣΥΣΚΕΥΩΝ ΛΗΨΗΣ
1. Διαδικασία
(6)
Ένας ιάπωνας παραγωγός εξαγωγέας, και συγκεκριμένα η εταιρεία Hitachi Denshi (Europa) GmbH («Hitachi»), ενημέρωσε την Επιτροπή ότι είχε την πρόθεση να διαθέσει ένα νέο μοντέλο επαγγελματικών συσκευών λήψης στην κοινοτική αγορά και ζήτησε από την Επιτροπή να προστεθεί το νέο αυτό μοντέλο επαγγελματικών συσκευών λήψης στο παράρτημα του κανονισμού (ΕΚ) αριθ. 2042/2000, έτσι ώστε να εξαιρεθεί από το πεδίο εφαρμογής των δασμών αντιντάμπινγκ.
(7)
Η Επιτροπή ενημέρωσε σχετικά τον κοινοτικό κλάδο παραγωγής και άρχισε έρευνα για να προσδιορίσει κατά πόσον το υπό εξέταση προϊόν εμπίπτει στο πεδίο των δασμών αντιντάμπινγκ και εάν θα έπρεπε να τροποποιηθεί ανάλογα το διατακτικό του κανονισμού (ΕΚ) αριθ. 2042/2000.
2. Μοντέλο που αποτελεί αντικείμενο της έρευνας
(8)
Η αίτηση για απαλλαγή, που υποβλήθηκε συνοδευόμενη από τις σχετικές τεχνικές πληροφορίες, αφορούσε το ακόλουθο μοντέλο συσκευών λήψης:
Hitachi:
-
Κεφαλή συσκευής λήψης V-35W.
Το μοντέλο αυτό υποβλήθηκε ως διάδοχο μοντέλο της κεφαλής συσκευής λήψης V-35 που ήδη συμπεριλαμβάνεται στο παράρτημα.
3. Πορίσματα
(9)
Η κεφαλή συσκευής λήψης V-35W εμπίπτει στην περιγραφή προϊόντος του άρθρου 1 παράγραφος 2 στοιχείο α) του κανονισμού (ΕΚ) αριθ. 2042/2000. Εντούτοις, όπως και το προηγούμενο μοντέλο της, χρησιμοποιείται κυρίως από επαγγελματίες και δεν πωλείται με το αντίστοιχο τριαξονικό σύστημα ή τον αντίστοιχο προσαρμογέα στην κοινοτική αγορά.
(10)
Ως εκ τούτου, διαπιστώθηκε ότι μπορεί να θεωρηθεί επαγγελματική συσκευή λήψης κατά την έννοια του ορισμού του άρθρου 1 παράγραφος 3 στοιχείο ε) του κανονισμού (ΕΚ) αριθ. 2042/2000. Συνεπώς, θα πρέπει να εξαιρεθεί από το πεδίο εφαρμογής των ισχυόντων μέτρων αντιντάμπινγκ και να προστεθεί στο παράρτημα του κανονισμού (ΕΚ) αριθ. 2042/2000.
(11)
Σύμφωνα με την καθιερωμένη πρακτική των κοινοτικών οργάνων, το εν λόγω νέο μοντέλο θα πρέπει να απαλλάσσεται από το δασμό αντιντάμπινγκ από την ημερομηνία κατά την οποία οι υπηρεσίες της Επιτροπής παρέλαβαν τη σχετική αίτηση εξαίρεσης. Συνεπώς, όλες οι εισαγωγές του κατωτέρω μοντέλου συσκευής λήψης εικόνων, οι οποίες πραγματοποιήθηκαν στις 11 Απριλίου 2006 ή μετά, θα πρέπει να απαλλάσσονται από τον δασμό αντιντάμπινγκ από την εν λόγω ημερομηνία και εφεξής:
Hitachi:
-
Κεφαλή συσκευής λήψης V-35W.
4. Ενημέρωση των ενδιαφερόμενων μερών και συμπεράσματα
(12)
Η Επιτροπή ενημέρωσε τον κοινοτικό κλάδο παραγωγής και τον εξαγωγέα παραγωγό των σχετικών TCS για τα πορίσματά της και τους έδωσε την ευκαιρία να γνωστοποιήσουν τις απόψεις τους. Κανένα από τα μέρη δεν προέβαλε αντιρρήσεις σχετικά με τα πορίσματα της Επιτροπής.
(13)
Με βάση τα ανωτέρω, προτείνεται η τροποποίηση του παραρτήματος του κανονισμού (ΕΚ) αριθ. 2042/2000 αναλόγως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα του κανονισμού (ΕΚ) αριθ. 2042/2000 αντικαθίσταται από το παράρτημα του παρόντος κανονισμού.
Άρθρο 2
1. Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
2. Ο παρών κανονισμός εφαρμόζεται στις εισαγωγές του κατωτέρω μοντέλου, το οποίο παράγεται και εξάγεται προς την Κοινότητα από τον ακόλουθο παραγωγό εξαγωγέα:
Hitachi από 11 Απριλίου 2006
-
Κεφαλή συσκευής λήψης V-35W.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Δεκεμβρίου 2006.

Labels: 12
3
4
18